text: Vand ved legeområde blev selvlysende grønt
  08 januar 2017 kl. 17.40
  Søndag var der grønt vand i Kolding. Til stor undren, men med en naturlig forklaring.
  Det selvlysende, grønne vand kunne søndag observeres i bækken som løber fra Dyrehavevej igennem Legeparken og ned til Slotssøen i Kolding.
  Forklaringen er imidlertid ligetil. Det er energiselskabet Ewii, som leder efter en lækage i nogle af selskabets fjernvarmerør nær Kolding Sygehus. For at finde hullet har Ewii hældt et selvlysende, grønt sporstof i vandet.
  Vandet er søndag grønt i en lille sø og et vandløb ved Legeparken, hvorimod selve Slotssøen ikke har skiftet farve.
  Selv om der er tale om et farvestof, så er der i følge Kolding Kommune ikke tale om mængder, som er meget skadelige for miljøet.
  Ewii forventer at den grønne farve er væk i løbet af mandagen.
  
  